**INVITASJON TIL PRE-VIEW AV VIGELAND+MUNCH**

Tid: 2.okt kl. 11

**To giganter i norsk kunsthistorie, Edvard Munch og Gustav Vigeland, vies for første gang en omfattende felles utstilling. Deres arbeid, utvikling og ambisjoner har mange interessante likhetsstrekk som gir publikum anledning til å oppdage nye forbindelser mellom de to.**

Billedhuggeren Gustav Vigeland (1869–1943) og maleren og grafikeren Edvard Munch (1863–1944) var samtidige og tilhørte samme omgangskrets. De forholdt seg også til noen av de samme kunstneriske strømningene i tiden, både her hjemme og i utlandet. I en periode i 1895 bodde og arbeidet de til og med vegg-i-vegg i Berlin. Ikke minst har de satt sitt preg på Oslo, med steder og institusjoner som Vigelandsparken, Vigeland-museet, Munchmuseet og Munchs Aula-utsmykking. I tillegg skapte de ikoniske verk som *Sinnataggen* og *Skrik*, som har blitt allemannseie.

Forholdet mellom de to er myteomspunnet, og de har vært oppfattet som rivaler. Utstillingen ønsker å se nærmere på denne forestillingen ved å gå bak mytene, og på bakgrunn av nyere forskning bidra til et mer nyansert syn. Vigeland og Munch møttes flere ganger, begge viste interesse for den andres virke, og her er koblinger både når det gjelder inspirasjonskilder og motivvalg.

Munchs arbeid med skulptur er en hittil ukjent side ved hans kunstnerskap. Etter 1900 forsøkte han seg som billedhugger ved flere anledninger, og for første gang presenteres et utvalg av hans skulpturer for publikum. Blant annet vises det monumentale *Menneskeberget* sidestilt med modeller av Vigelands *Monolitten*.

Foruten maleri, skulptur, tegning og grafikk, vil utstillingen bestå av brev, fotografier, avisartikler, tidsskrifter og bøker. Utstillingen har kommet i stand ved godt samarbeid med Vigeland-museet og Nasjonalmuseet for kunst, arkitektur og design, som begge har lånt Munchmuseet viktige verk.

I anledning *Vigeland+Munch. Bak mytene* utgis en rikt illustrert katalog som viser alle 214 utstilte verk og er den første felles publikasjonen over de to. Den inneholder også bl.a. de første tekstene som ble publisert internasjonalt om dem, skrevet av den polske forfatteren Stanisław Przybyszewski (1868–1927); *Edvard Munchs verk* (1894) og *På sjelens veier. Gustav Vigeland* (1897). Teksten om Munch er for første gang oversatt i sin helhet til både norsk og engelsk.

Kurator for utstillingen er Trine Otte Bak Nielsen, Munchmuseet.